Bočac (jezero)
Jezero Bočac je vještačko jezero u Bosni i Hercegovini, na rijeci Vrbas, na području opština Mrkonjić Grad, Kneževo i Banjaluka. Jezero se napaja vodom iz rijeke Vrbas i nalazi se u kanjonu koji sačinjavaju obronci planina Čemernica i Manjača. Bočačko jezero se nalazi 50 kilometara od Banjaluke i 15 kilometara od Mrkonjić Grada. Jezero je akumulaciono i nastalo je izgradnjom betonske lučne brane dvostruke zakrivljenosti, čija ukupna dužina iznosi 221,38 metara i visine 66 metara. Ukupna zapremina jezera iznosi 52,1 ×106 m3. Vode jezera služe za potrebe istoimene hidroelektrane, koja je puštena u rad 1981. godine. U mašinskoj zgradi su smještena dva agregata aktivne snage po 55 MW, dva blok transformatora 10,5/121 KV - 65 MVA i kućni transformator110/35 KV - 20MVA, dok se na krovu nalazi razvodno postrojenje 110 KV. Na jezeru djeluje Eko centar Bočac jezero sa zadatkom da stalnim aktivnostima na uređenju životne sredine utiče na svijest ljudi o važnosti zdrave i čiste prirode i da pronalazi nova, bolja i naprednija rješenja za prikupljanje, odlaganje i korištenje otpada. Nakon postavljanja mreža, u periodu od 2003. do 2012. godine prikupljeno je i sortirano cca 100 000 m3 otpada. Rijeka Vrbas je u svom toku prema Banjoj Luci, u dužini od 50 km, najčistiji dio rijeke u Bosni i Hercegovini. Tako čista rijeka Vrbas je bila preduslov za održavanje Svjetskog prvenstva u raftingu 2009. godine. Na važnost izgradnje mreže ukazuje i podatak da se nizvodno nalazi vodozahvat Vodovoda Banja Luka koji, vodom za piće, snabdijeva oko 400 000 stanovnika. Čišćenjem akumulacije olakšan je rad hidroelektrane Bočac. Centar se bavi i turizmom, pa su izgradili pristroj za spuštanje čamaca u jezero dužine 30 m sa betonskom podlogom. U ovom jezeru obitava smuđ, šaran i pastrmka.